На основу члана 42. Закона о смањењу ризика од катастрофа и управљању ванредним ситуацијама („Сл. гласник РС“, бр. 87/2018) и члана 13. и 14. Уредбе о саставу, начину и организацији рада штабова за ванредне ситуације („Сл. гласник РС“, бр. 27/2020), Општински штаб за ванредне ситуације општине Блаце, на седници одржаној 16.12.2020. године, доноси

ПОСЛОВНИК О РАДУ ОПШТИНСКОГ ШТАБА ЗА ВАНРЕДНЕ СИТУАЦИЈЕ ОПШТИНЕ БЛАЦЕ

Члан 1.

Овим Пословником се утврђује: број редовних седница Општинског штаба за ванредне ситуације општине Блаце (у даљем тексту: Штаб); начин припремања редовних и ванредних седница; начин утврђивања дневног реда; заказивање седница; позивање чланова Штаба и ток седнице; начин расправе и одлучивање о доношењу наредби, закључака, препорука и других докумената штаба и друга питања од значаја за рад Штаба.

Члан 2.

За праћење активности на смањењу ризика од катастрофа и координацију и руковођење у ванредним ситуацијама образује се Штаб који обавља послове из своје надлежности у складу са Законом о смањењу ризика од катастрофа и управљању ванредним ситуацијама („Сл. гласник РС“, бр. 87/2018), Уредбом о саставу, начину и организацији рада штабова за ванредне ситуације („Сл. гласник РС“, бр. 27/2020) и другим законима, прописима и општим актима којима су уређена питања заштите и спасавања људи, материјалних и културних добара и животне средине.

Члан 3.

Штаб ради и одлучује на седницама и не може преносити право одлучивања на своја помоћна стручна тела.

Заказивање седница Штаба налаже командант а у његовом одсуству начелник Штаба, на предлог Надлежне службе.

Седнице Штаба припремају командант и начелник Штаба.

Командант штаба у сарадњи са начелником Штаба утврђује предлог Дневног реда.

На предлог команданта Штаба дневни ред се усваја на почетку седнице уз учешће чланова Штаба.

Седница Штаба може бити редовна и ванредна.

Редовне седнице се одржавају најмање два пута годишње и на њима се разматрају теме које су предвиђене Планом рада или теме које нису планиране а њихово разматрање не трпи одлагање.

Ванредна седница се сазива по потреби због најаве или настанка опасности која може угрозити животе и здравље људи, животиња, материјална добра, животну средину, инфраструктуру и друге штићене вредности са циљем организовања и предузимања мера координације и руковођења у ванредним ситуацијама.

Потребом се сматра случај када ванредна ситуација прети или је наступила на подручју једне или више јединица локалне самоуправе, где је помоћ, координација и руковођење Штаба неопходно.

У изезетним и хитним случајевима седница Штаба може да се одржи и телефонским путем.

Седнице Штаба се одржавају у згради Општине Блаце. У случају потребе седнице се могу одржати и на другој локацији коју одређује председавајући приликом сазивања седнице.

У случају немогућности сазивања седнице Штаба, командант, а у његовом одсуству начелник Штаба, доноси наредбе, закључке и препоруке на основу изјашњавања чланова штаба усменим (телефоном) или писаним путем, са обавезом да на првој наредној седници о томе упозна Штаб.

Члан 4.

Седнице Штаба сазивају се писаним или електронским путем.

Позив за седницу обавезно садржи: место и време одржавања седнице, предлог дневног реда, потпис команданта, односно сазивача из члана 3. овог Пословника и печат Штаба.

Позив за седницу са одговарајућим материјалом, доставља се члановима штаба у штампаном или електронском облику најкасније 3 дана пре одржавања седнице штаба.

Уз позив за седницу доставља се материјал који се односи на предложени дневни ред и извод из записника са претходне седнице.

Изузетно од одредби из става 3. овог члана, седнице се могу сазивати раније само уколико се ради о питањима изузетно важним за рад Штаба, без достављања материјала, у условима када се очекују или су настале елементарне непогоде које могу или су већ угрозиле више јединица локалне самоуправе.

Изузетно, у ситуацијама које оправдавају хитност у сазивању седнице Штаба, сагласно члану 3. став 8. овог Пословника, материјал који се односи на предложени дневни ред и извод из записника са претходне седнице може се члановима Штаба доставити и на самој седници Штаба, пре утврђивања дневног реда седнице, у ком случају је командант Штаба дужан да образложи разлоге за такво поступање.

Члан 5.

Према потреби, на седнице Штаба могу се позивати и представници министарства, других државних органа, посебних организација, научних установа, привредних друштава и других правних лица као и стручњаци из појединих области чије мишљење и предлози могу бити од значаја за заштиту и спасавање.

Члан 6.

Седница Штаба се може одржати ако је присутна већина од укупног броја чланова Штаба.

Уколико се утврди да седници не присуствује већина потребна за рад, председавајући одлаже седницу и одређује дан и време када ће се седница одржати.

Чланови Штаба су обавезни да присуствују седницама Штаба.

Члан Штаба који је спречен да присуствује седници Штаба, дужан је да о томе благовремено обавести команданта односно начелника Штаба.

У случају спречености члана Штаба седници може присуствовати овлашћени представник који га у одсуству замењује у вршењу његове надлежности.

Изузетно од одредби става 1. овог члана, седница се може одржати с мањим бројем присутних чланова Штаба, ако се ради о околностима из члана 3. став 8. овог Пословника. Одлуке донесене на оваквој седници имају статус одлука донетих на седници на којој присуствује већина од укупног броја чланова штаба.

Члан штаба који је спречен да присуствује седници може, о питањима која су на дневном реду, доставити писано мишљење о чему се упознају чланови штаба пре расправе о том питању.

Након отварања седнице усваја се дневни ред са евентуалним изменама и допунама и другим објашњењима у вези са седницом.

Сваки члан штаба има право да предложи измену или допуну дневног реда, с тим да предлог мора бити образложен.

Дневни ред је усвојен када се за њега изјасни већина присутних чланова штаба.

Члан 7.

Командант Штаба отвара седницу, руководи радом и закључује седницу.

У случају одсуства или спречености команданта, седницом председава заменик команданта Штаба.

Изузетно, у случају одсуства или спречености команданта и заменика, Штабом председава члан Штаба кога одреди командант Штаба.

Члан 8.

Након одлучивања о дневном реду командант Штаба отвара расправу по тачкама усвојеног дневног реда.

Право учешћа у расправи имају сви присутни чланови штаба, као и овлашћена лица која замењују чланове штаба.

Право одлучивања о питањима која су на дневном реду седнице имају само чланови Штаба.

Председавајући на седници штаба може одлучити да се временски ограничи учешће у расправи.

Члан 9.

Након расправе по одређеном питању дневног реда, председавајући формулише предлог наредби, закључака или препорука.

Чланови Штаба се изјашњавају о предлозима које могу усвојити у целини или делимично преиначити или их одбити.

Штаб доноси своје одлуке гласањем, већином гласова присутних чланова.

Члан Штаба се може уздржати од гласања.

Резултате гласања утврђује председавајући.

Гласање је јавно, подизањем руке и врши се изјашњавањем „ЗА“ или „ПРОТИВ“ предлога.

Члан 10.

О току седнице води се записник о чему се стара надлежно Одељење Општинске управе општине Блаце.

У записник се уноси: редни број седнице, дан и време почетка и завршетка седнице, дневни ред, имена председавајућег и присутних чланова Штаба, имена одсутних чланова Штаба, имена лица која мењају чланове Штаба, имена лица која по позиву присуствују седници, расправа по тачкама дневног реда, наредбе, закључци и препоруке донесене по појединим питањима и друге чињенице од значаја за рад Штаба.

Сваки члан Штаба има право да тражи да се његове изјаве и предлози унесу у записник са седнице

Записник потписује председавајући и овлашћено лице које је водило записник.

Члан 11.

Документа Штаба су Пословник о раду, годишњи план рада, годишњи извештај о раду, извештаји, анализе, информације, наредбе, закључци и препоруке.

У обављању послова из своје надлежности Штаб доноси наредбе, закључке и препоруке.

Члан 12.

Штаб доноси наредбе кад наређује извршавање задатака, односно мера заштите и спасавања, употребу снага и средстава заштите и спасавања и употребу средстава помоћи и других средстава која се користе у ванредним ситуацијама.

Наредбе се издају у писаном облику.

Изузетно, у хитним случајевима, наредба се може саопштити усмено, с тим да се накнадно потврди у писаном облику.

Члан 13.

У хитним случајевима командант Штаба може, на предлог начелника Штаба, непосредно да нареди предузимање нужних мера из надлежности Штаба, са обавезом да на првој седници Штаба о томе упозна Штаб.

У случају да је командант Штаба одсутан или спречен, у складу са условима из става 1. овог члана, начелник штаба ће, уз консултацију (може и телефонски),са члановима штаба, наредити предузимање неопходних мера из надлежности штаба, са обавезом да на првој наредној седници Штаба о томе упозна Штаб.

Члан 14.

О осталим питањима из своје надлежности Штаб одлучује у облику закључака и препорука.

Закључком се утврђује одређени став о питањима из области заштите и спасавања, образује стручно-оперативне тимове, процењује угроженост од настанка ванредне ситуације, утврђује мишљење на одређена акта која Штаб разматра и одлучује о другим питањима о којима се не одлучује наредбом

Препоруком се предлажу мере за побољшање стања и организације заштите и спасавања и предлаже преузимање мера, радњи и поступака којима се умањује ризик од опасности.

У случајевима хитног реаговања закључци и препоруке се примењују без потписа с тим да се накнадно потврде у писаном облику.

Наредбе, закључке и препоруке потписује командант Штаба, а у његовој одсутности заменик команданта Штаба, односно члан Штаба из члана 3. став 7. овог Пословника.

Члан 15.

Штаб израђује предлог годишњег плана рада који се усваја на седници штаба након чега се доставља Скупштини општине Блаце на усвајање.

Годишњи план рада за наредну годину разматра се на последњој редовној седници у текућој години.

Годишњим планом рада се планирају активности на годишњем нивоу кроз предложене теме које су достављене од надлежних субјеката писаним путем, које ће се разматрати на редовним седницама.

Члан 16.

О свом раду Штаб извештава Скупштину општине Блаце достављањем годишњег извештаја о раду Штаба који се разматра на првој редовној седници у текућој години.

Обавезни елементи годишњег извештаја о раду садрже следеће целине:

1) редовне седнице Штаба и то укупан број реализованих, по седницама реализоване теме у складу са Планом рада као и теме које су реализоване а нису предвиђене Планом рада, са освртом на евентуалне проблеме у реализацији, координацији и контроли функционисања свих субјеката заштите и спасавања уз пратећа документа штаба ( наредбе, закључци и препоруке) са кратким садржајем наведених докумената, као и општи закључак са редовне седнице;

2) ванредне седнице-број одржаних ванредних седница, шта је на седницама разматрано, преглед проглашених ванредних ситуација и опис територије која је била угрожена, број људи, да ли има настрадалих, да ли је инфраструктура угрожена, материјална и културна добра, преглед ангажованих снага и средстава и подаци о штетама. Такође се приказују усвојена акта штаба (закључци, наредбе и препоруке), извештаји и анализе, као и општи закључак са ванредне седнице;

3) главне активности надлежних институцијатоком ванредне ситуације;

4) активности Штаба у превентивном циклусу рада, а нарочито праћење стања и организације система смањења ризика од катастрофа са освртом на специфичности територије, рад на изради докумената у складу са прописима, учешће у обукама;

5) активности Штаба у мерама опоравка са кратким објашњењем у организацији и спровођењу мера и задатака обнове, реконструкције и рехабилитације, узимајући у обзир смањење ризика од будућих катастрофа.

Штаб подноси извештај о раду за краћи временски период, анализе, информације, мишљења и ставове по одређеним питањима из своје надлежности, на захтев Скупштине општине Блаце или по сопственој процени.

Члан 17.

За извршавање специфичних задатака заштите и спасавања Штаб може образовати стручно-оперативне тимове.

Стручно оперативни тимови одговарају начелнику штаба.

Актом о образовању стручно-оперативних тимова дефинисан је састав тима и задатак који треба да обавља.

Радом стручно-оперативног тима руководи руководилац тима којег именује Штаб.

Члан 18.

Стручне и административно-техничке послове за потребе Штаба обавља Одељење за привреду, локални економски развој и заштиту животне средине Општинске управе општине Блаце.

Члан 19.

Документа штаба заводе се у деловодник штаба и оверавају се печатом штаба.

Члан 20.

Штаб обезбеђује јавност свог рада.

Командант Штаба, у његовој одсутности начелник штаба, одлучује када ће седница бити затворена за јавност.

Члан 21.

Представницима јавног информисања може се ставити на располагање одређени материјал о раду и деловању Штаба, по одлуци команданта или начелника Штаба.

У циљу информисања јавности о раду Штаба, командант или лице које он овласти може давати саопштења за јавност.

Члан 22.

Одредбе овог Правилника, обавезујуће су за све чланове Штаба, као и за друге особе које учествују у раду Штаба или присуствују седницама Штаба.

Члан 23.

Овај Пословник ступа на снагу даном усвајања на седници Штаба.

Ступањем на снагу овог Пословника ставаља се ван снаге Пословник о раду Општинског штаба за ванредне ситуације општине Блаце број II-82-1161/11 од 14.09.2011. године.

Број: Број: II-06-2555/2020-2

У Блацу, 16. деценбар 2020. године

|  |  |
| --- | --- |
|  | Командант  Општинског штаба за ванредне ситуације општине Блаце  Иван Бургић |